b'\n_START_ARTICLE_\nMiquel Maura i Montaner\n_START_SECTION_\nBiografia\n_START_PARAGRAPH_\nNascut a una fam\xc3\xadlia benestant de Mallorca, era el segon fill de Bartomeu Maura i Gelabert i Margarida Montaner i Llampayes, i germ\xc3\xa0 de l\'escriptor Gabriel Maura i Montaner i el pol\xc3\xadtic Antoni Maura. Va n\xc3\xa9ixer a la casa pairal de la Pla\xc3\xa7a de Santa Eul\xc3\xa0lia i fou batejat a la catedral. _NEWLINE_Va voler fer vida religiosa i fou ordenat sacerdot el 1868; es dedic\xc3\xa0 a l\'ensenyament de la teologia dogm\xc3\xa0tica i a la predicaci\xc3\xb3. Nomenat rector del Seminari Dioces\xc3\xa0 de Mallorca, tingu\xc3\xa9 molta influ\xc3\xa8ncia en la renovaci\xc3\xb3 del clergat mallorqu\xc3\xad. Va fundar una congregaci\xc3\xb3 religiosa femenina, les Germanes Zeladores del Culte Eucar\xc3\xadstic en 1902, per a la confecci\xc3\xb3 del pa eucar\xc3\xadstic i el foment del sagrament de l\'Eucaristia._NEWLINE_Escriv\xc3\xad nombrosos articles de tem\xc3\xa0tica religiosa en diaris i revistes de Mallorca, especialment a El \xc3\xa1ncora, entre 1880 i 1890, que ell mateix havia fundat. Tamb\xc3\xa9 va escriure alguns llibres, el m\xc3\xa9s conegut dels quals \xc3\xa9s Armon\xc3\xadas, sobre la personalitat de Jesucrist. _NEWLINE_En 1877 sostingu\xc3\xa9 una pol\xc3\xa8mica amb Josep Taronj\xc3\xad Cort\xc3\xa8s sobre el problema xueta a Mallorca. La q\xc3\xbcesti\xc3\xb3 havia comen\xc3\xa7at quan el jove sacerdot Taronj\xc3\xad publica a El almanaque balear l\'article "Libros malos y cosa peores...", on es planyia de la marginaci\xc3\xb3 que patien els xuetes o descendents de jueus conversos a Mallorca, entre els quals es comptava ell mateix. La c\xc3\xbaria episcopal, donant-se per al\xc2\xb7ludida i ofesa, va triar Maura perqu\xc3\xa8 repliqu\xc3\xa9s l\'article, cosa que va fer amb l\'article "Una buena causa mal defendida"..  Tarong\xc3\xad public\xc3\xa0 en 1877 Algo sobre el estado religioso y social de la isla de Mallorca, on es recullen els escrits de la pol\xc3\xa8mica. Maura planyia la segregaci\xc3\xb3 dels xuetes, per\xc3\xb2 sostenia que s\'hi havia de resignar, per humilitat cristiana, postura que li valgu\xc3\xa9 nombroses cr\xc3\xadtiques.'